ריצ'רד מנינג ג'פריס

**ריצ'רד מנינג ג'פריס** (באנגלית: **Richard Manning Jefferies**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר הסנאט של קרוליינה הדרומית בשנים 1927–1959. בינואר 1941 נבחר ג'פריס כנשיא הזמני של הסנאט. במרץ 1942 נפטר בעת כהונתו המושל ג'וזף אמיל הארלי, שגם הוא החליף את המושל ברנט מייבנק שהתפטר מכהונתו ארבעה חודשים קודם לכן כדי לאייש מושב בסנאט של ארצות הברית. על פי סדר הירושה, היה ג'פריס הבא בתור לתפקיד, והוא כיהן כמושל קרוליינה הדרומית ה-101 עד השבעתו של המושל הבא אולין ג'ונסטון בינואר 1943.
## ראשית חייו
ריצ'רד מנינג ג'פריס נולד במחוז יוניון שבקרוליינה הדרומית, כבנם של ג'ון רנדולף ג'פריס ושל מרי הנרייטה (לבית אלן) ג'פריס. ב-1910 הוא סיים את לימודיו באוניברסיטת קרוליינה הדרומית, ועבר לעיירה רידג'לנד , שם הוא למד משפטים בקריאה עצמית ועבד כמפקח על בית הספר היסודי המקומי. לאחר שהתקבל ללשכת עורכי הדין הוא עבר לוולטרברו , עסק בעריכת דין, וב-1918 נבחר כשופט שלום במחוז קולטון.
## קריירה פוליטית
ב-1926 נבחר ג'פריס לסנאט של קרוליינה הדרומית. בסנאט הוא היה מזוהה עם קבוצה של מחוקקים בעלי דעות משותפות, שהגיעו בעיקר מאזור השפלה החקלאי של קרוליינה הדרומית, ושנודעו כ"טבעת בארנוול" . בשל בכירותם בבית המחוקקים, החזיקו אנשי הקבוצה השמרנית הזו ברוב עמדות הכוח במדינה החל משנות ה-30 ועד שנות ה-60. ב-1941 היה ג'פריס בתקופת כהונתו הרביעית בת ארבע השנים, ואז הוא נבחר לתפקיד בעל הכוח של יושב ראש הוועדה הפיננסית של הסנאט וכנשיא הזמני שלו. מתוקף תפקידו זה, הוא היה השני בסדר הירושה למשרת המושל. בנובמבר אותה שנה התפטר המושל ברנט מייבנק כדי לאייש מושב בסנאט של ארצות הברית, ובמקומו הושבע סגן המושל ג'וזף אמיל הארלי. הארלי, שסבל מסרטן הגרון, נפטר ארבעה חודשים לאחר מכן, וב-2 במרץ 1942 ירש אותו ג'פריס כמושל קרוליינה הדרומית ה-101.

באותה עת הייתה ארצות הברית כבר כמה חודשים במלחמת העולם השנייה. ג'פריס פעל להשגת חוזים ביטחוניים למדינה בזמן המלחמה ונאבק בניסיונות של מגייסי כוח אדם מחוץ למדינה לפשוט על היצע כוח האדם החקלאי של המדינה. הוא קידם פיתוח תעשייתי ומינה ועדת מחקר להמליץ על דרכים למעבר המדינה מכלכלת מלחמה לכלכלת שלום בסוף המלחמה.

בסוף אותה שנה לא התמודד ג'פריס על תקופת כהונה מלאה כמושל, ותחת זאת הוא בחר להתמודד שוב על מושבו הקודם בסנאט המדינתי. במקומו הושבע כמושל אולין ג'ונסטון, שגם לו הייתה זו תקופת כהונתו השנייה כמושל. ג'פריס המשיך וכיהן בסנאט 16 שנים נוספות. עם זאת, ב-11 חודשי כהונתו כמושל והיעדרותו מהסנאט הוא איבד את מעמדו הבכיר ולא החזיק שוב בתפקידיו הקודמים. הוא היה פעיל כבעל תפקיד ניהולי בסנטי קופר , תאגיד ייצור החשמל הציבורי של המדינה, עד מותו.
## חיים אישיים
ב-1911 נשא ג'פריס לאישה את אנני קית' סאבג', ולשניים נולדו שלושה ילדים.

ריצ'רד מנינג ג'פריס נפטר בצ'ארלסטון ב-20 באפריל 1964. הוא נטמן בבית הקברות לייב אוק שבוולטרבורו.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1436-1437.


## קישורים חיצוניים
* ריצ'רד מנינג ג'פריס באתר אגודת המושלים הלאומית 
* ריצ'רד מנינג ג'פריס באתר The Political Graveyard 
* 

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של קרוליינה הדרומית
קטגוריה:בוגרי אוניברסיטת קרוליינה הדרומית
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1889
קטגוריה:אמריקאים שנפטרו ב-1964